til 3. Ud fra de officielle rapporter, som Kommissionen har modtaget i medfør af bestemmelser i gældende EU-lovgivning, ligger årskoncentrationen af PM10 (dvs. partikler med diameter under 10 mikrometer ((μm)) i Attika-området på 50-70 mikrogram pr. kubikmeter (μg/m3), dvs. tydeligt over grænseværdien (inkl. tolerance) for 2003 på 46 μg/m3. Den dagsgrænseværdi, der skal være opfyldt i 2005, er 50 μg/m3, og den må ikke overskrides mere end 35 gange pr. kalenderår. I 2002 er det oplyst, at denne koncentration blev overskredet mellem 64 og 116 dage i Attika-området.

I oplysningsperoden april-august 2002 blev ozon-tærskelværdien for underretning af befolkningen på 180 μg/m3 (timegennemsnit) overskredet 17 dage i gennemsnit, men mere end 30 dage ved to stationer. Den maksimale timekoncentration var langt over 200 μg/m3 med et absolut maksimum på 316 μg/m3. I dette års rapport om »Air pollution by ozone in Europe« lå ca. 17 % af de græske stationer, der overskred informationstærskelværdien, også højere end varslingstærskelværdien på 240 μg/m3. Denne varslings-tærskelværdi er fastsat i Europa-Parlamentets og Rådets direktiv 2002/3/EF af 12. februar 2002 om luftens indhold af ozon (5), som trådte i kraft den 9. september 2003.

Flygtige organiske forbindelser (VOC) er ikke omfattet af gældende lovgivning om luftkvaliteten. I medfør af Europa-Parlamentets og Rådets direktiv 2000/69/EF af 16. november 2000 om grænseværdier for benzen og carbonmonoxid i luften, skal den første vurdering af luftkvaliteten med hensyn til benzen indgives til Kommissionen inden udgangen af september 2004. Grækenland har ikke i medfør af Rådets beslutning 97/101/EF af 27. januar 1997 om oprettelse af en gensidig udveksling af information og data fra net og individuelle stationer, der måler luftforureningen i medlemsstaterne (6) givet nogen oplysninger om VOC og benzen i luften.

Gældende EU-lovgivning om luftkvaliteten (rammedirektivet om luftkvalitet (1996/62/EF (7)) og de tilhørende datterdirektiver (1999/30/EF (8), 2000/69/EF (9) og 2002/3/EF)) indeholder grænseværdier for specifikke forurenende stoffer, som skal overholdes fra en bestemt dato (f.eks. 2005 for PM10). Hvis en grænseværdi plus en fastsat tolerancemargen (som falder hvert år og bliver nul på opfyldelsesdatoen) overskrides, skal medlemsstaten fremlægge planer og programmer for, hvordan grænseværdien kan opfyldes. For de første er udgangen af 2003 sidste frist. Især for PM10 forventer Kommissionen at modtage sådanne planer og programmer, da Grækenland hidtil ikke har givet tilstrækkelig begrundelse for, at overskridelserne af PM10 skulle skyldes naturlige forhold.

Med henblik på at nedbringe forsuring, eutrofiering og ozon ved jordoverfladen skal nationale emissionslofter for VOC, svovldioxid (SO2), nitrogenoxid (NO2) and ammoniak (NH3) opfyldes inden 2010 ifølge Europa-Parlamentets og Rådets direktiv 2001/81/EF af 23. oktober 2001 om nationale emissionslofter for visse luftforurenende stoffer. Kommissionen har endnu ikke modtaget meddelelse om gennemførelsen af dette direktiv, som skulle være sket senest den 27. november 2002. Direktivet kræver, at medlemsstaterne udarbejder nationale programmer, der viser, hvordan lofterne tænkes overholdt. Grækenland har endnu ikke givet Kommissionen oplysning om noget sådant program, som skulle foreligge senest den 31. december 2002.